Hof hoor oor Jayde se ‘moordenaar’Jayde Panayiotou. Foto: Verskaf Adv. Terry Price, Christopher Panayiotou se regsverteenwoordiger, het sers. Thapelo Mabija kruisondervra. Mabija het Sizwezakhe Vumazonke, Jayde se beweerde moordenaar, in hegtenis geneem. Vumazonke is verlede maand in die St. Albans-gevangenis oorlede. Mabija, ŉ lid van die polisie se opsporingspan in King Williams Town, het aan die hof gesê Vumazonke is op 3 Mei naby ŉ kroeg in Kwanobuhle in hegtenis geneem. Die polisie het ŉ paar dae vantevore probeer om hom in Kaapstad in hegtenis te neem, maar dit was onsuksesvol. Hy het gesê die polisie het Vumazonke by die kroeg dopgehou, maar eers inbeweeg toe hy uitgekom en ŉ voertuig genader het. “Ons het onsself aan hom voorgestel. Hy het probeer weghardloop en ons het hom in hegtenis geneem.” Volgens Mabija het Vumazonke tydens sy arrestasie sy kop teen ŉ voertuig se deur gestamp aangesien hy “hom verset het”. Vumazonke is hierna na die Kabega Park-polisiestasie geneem en aan die ondersoekspan oorhandig. Price het Majiba gevra waarom die besonderhede nie in sy verklaring was nie. Price het gesê Majiba lieg en waarom word dit nie in sy verklaring genoem dat Majiba na twee polisiestasies geneem is nie. “Miskien vertel jy nie die waarheid nie, aangesien Vumazonke na die Uitenhage-polisiestasie geneem is.” Price het ook beweer Majiba was deel van ŉ groep wat Vumazonke aangerand het. Price het gevra of Vumazonke se regte aan hom verduidelik is tydens sy arrestasie. Hy het ook gevra om Majiba se notaboek te sien. Volgens Majiba het die boek intussen weggeraak. Panayiotou word daarvan beskuldig dat hy die meesterbrein agter Jayde se ontvoering en moord is. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Vumazonke is glo deur Sinethemba Nenembe bygestaan om die ontvoering en moord uit te voer. Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Siyoni het intussen staatsgetuie geword. Die verhoor duur voort. Lees alle vorige berigte oor Christopher Panayiotou op Maroela Media.